b'\n_START_ARTICLE_\nTalviolympialaiset 2014\n_START_SECTION_\nOlympiatuli\n_START_PARAGRAPH_\nVuoden 2014 olympialaisten talvikisojen soihtuviesti aloitti 123 p\xc3\xa4iv\xc3\xa4\xc3\xa4 kest\xc3\xa4v\xc3\xa4n vaelluksen l\xc3\xa4pi Ven\xc3\xa4j\xc3\xa4n 7. lokakuuta 2013, ja matkaan se l\xc3\xa4hti Moskovasta k\xc3\xa4yden Kamt\xc5\xa1atkan niemimaalla asti. Lis\xc3\xa4ksi soihtu vieraili mm. Kansainv\xc3\xa4lisell\xc3\xa4 avaruusasemalla ja Pohjoisnavalla. Viesti\xc3\xa4 kuljetti lokakuussa 2013 Murmanskista Pohjoisnavalle suuntautuneella olympiasoihdun j\xc3\xa4\xc3\xa4murtajamatkalla ainoana viestin suomalaisena viestinviej\xc3\xa4n\xc3\xa4 arktisen tutkimuksen professori Lassi Heininen Lapin yliopistosta.\n_START_SECTION_\nAvajaiset\n_START_PARAGRAPH_\nKisojen avajaiset alkoivat 7. helmikuuta 2014, kello 20:14 paikallista aikaa. Avajaisissa n\xc3\xa4ytettiin paloja Ven\xc3\xa4j\xc3\xa4n historiasta. Kisat avasi virallisesti presidentti Vladimir Putin. Urheilijoiden tullessa stadionille taustalla soitettiin ven\xc3\xa4l\xc3\xa4isen DJ:n Leonid Rudenkon musiikkia, Suomen lippua kantoi Enni Rukaj\xc3\xa4rvi. Olympiatulen sytyttiv\xc3\xa4t kolminkertaiset olympiavoittajat Vladislav Tretjak ja Irina Rodnina.\n_START_SECTION_\nKilpailupaikat\n_START_PARAGRAPH_\nKilpailutapahtumat j\xc3\xa4rjestettiin kahdella eri alueella: rannikolla sijaitsevassa Sot\xc5\xa1issa ja vuoristossa sijaitsevassa Krasnaja Poljanassa.\n_START_SECTION_\nMaskotit\n_START_PARAGRAPH_\nMaskotit paljastettiin 26. helmikuuta 2011, ja niiden nimet ovat the Polar Bear, the Hare ja the Leopard.\n_START_SECTION_\nBoikotti ja dopingskandaali\n_START_PARAGRAPH_\nUseat valtionp\xc3\xa4\xc3\xa4miehet j\xc3\xa4tt\xc3\xa4ytyiv\xc3\xa4t matkustamasta seuraamaan olympialaisia protestoidakseen Ven\xc3\xa4j\xc3\xa4n ihmisoikeuspolitiikkaa, erityisesti lakia niin sanotusta homopropagandasta. Ranskan presidentti Fran\xc3\xa7ois Hollande ilmoitti suoraan boikotoivansa olympialaisia. Lis\xc3\xa4ksi muun muassa Angela Merkel, Joachim Gauck, Barack Obama, Joe Biden, David Cameron ja Fredrik Reinfeldt ilmoittivat j\xc3\xa4tt\xc3\xa4ytyv\xc3\xa4ns\xc3\xa4 olympialaisista syyt\xc3\xa4 t\xc3\xa4sment\xc3\xa4m\xc3\xa4tt\xc3\xa4. Esimerkiksi Obama ei ilmoittanut suoraan boikotoivansa kilpailuja lain vuoksi, mutta Valkoinen talo k\xc3\xa4ytti lausunnossaan kaksi kertaa sanaa monimuotoisuus. Lis\xc3\xa4ksi presidentti nimitti viralliseen delegaatioon kaksi urheilun homoaktivistia._NEWLINE_Ven\xc3\xa4j\xc3\xa4 harjoitti kisoissa systemaattista dopingia. Kes\xc3\xa4ll\xc3\xa4 2016 julkaistun Richard McLarenin raportin mukaan Ven\xc3\xa4j\xc3\xa4 toteutti valtiojohtoista dopingohjelmaa, jossa oli mukana kymmeni\xc3\xa4 ven\xc3\xa4l\xc3\xa4isurheilijoita. Esimerkiksi olympialaisten testilaboratorion sein\xc3\xa4\xc3\xa4n oli tehty k\xc3\xa4denment\xc3\xa4v\xc3\xa4 reik\xc3\xa4, jonka kautta dopingia sis\xc3\xa4lt\xc3\xa4v\xc3\xa4t n\xc3\xa4ytteet vaihdettiin puhtaisiin. Urheilijoiden sinet\xc3\xb6ityj\xc3\xa4 n\xc3\xa4ytepulloja avattiin ja niihin lis\xc3\xa4ttiin esimerkiksi suolaa tai pikakahvin muruja, jotta pullon sis\xc3\xa4lt\xc3\xb6\xc3\xa4 olisi vaikeampi analysoida. McLarenin raportti osoittaa, ett\xc3\xa4 testin\xc3\xa4ytteiden systemaattisesta manipuloinnista hy\xc3\xb6tyi vuosien ajan ven\xc3\xa4l\xc3\xa4isi\xc3\xa4 urheilijoita kolmestakymmenest\xc3\xa4 eri urheilulajista. Useita ven\xc3\xa4l\xc3\xa4isurheilijoiden mitalisijoituksia ja muita sijoituksia onkin my\xc3\xb6hempien tutkimusten perusteella hyl\xc3\xa4tty.'